Hämeenlinnan Lentopallokerho

Hämeenlinnan Lentopallokerho on hämeenlinnalainen naisten ja tyttöjen lentopalloon erikoistunut urheiluseura. Se perustettiin vuonna 1993, ja sen edustusjoukkue pelasi menestyksekkäästi liigassa aluksi nimellä Hämeenlinnan Tarmo-Volley, sitten Vanajan Racing Club ja vuodesta 2008 yhteistyössä Hämeenlinnan Pallokerhon kanssa nimellä HPK Naiset. Vuodesta 2018 edustusjoukkue on pelannut Hämeenlinnan Lentopallokerhon nimellä.

Seura on voittanut Hämeenlinnan Tarmo-Volleyn ja Vanajan Racing Clubin nimellä kahdeksan Suomen-mestaruutta ja HPK-Naisten nimellä kaksi Suomen-mestaruutta. Suomen Cupin se on voittanut viisi kertaa. Viimeisimmän nimenmuutoksen jälkeen edustusjoukkue on saavuttanut SM-hopeaa 2019 sekä SM-pronssia 2021 ja 2022. Vuonna 2023 joukkue voitti Suomen Cupin.

Häirintäkohu 
Syyskuussa 2022 uutisoitiin Lentopallokerhoon liittyvästä häirintäepäilystä. Seuran manageri Ville Kalliomäki ei tuolloin kertonut tienneen, mistä asiassa on kyse. Suomen urheilun eettisen keskuksen tekemän tutkinnan jälkeen Lentopalloliitto tuomitsi seuran 3 000 euron sakkoihin sekä asiattomasti käyttäytyneen toimihenkilön 1 000 euron sakkoihin. Liitto katsoi selvitetyksi, että toimihenkilö oli käyttänyt pelaajasta puhuessaan epäasiallisia ilmaisuja, jotka sisälsivät seksuaalissävytteisiä vihjailuja. Lentopalloliitto ei pitänyt uskottavana, ettei seura tiennyt toimihenkilön epäasiallisesta käytöksestä. Seuran mukaan asia tuli heille yllätyksenä. Seuran entinen puheenjohtaja Jarmo Lempiäinen kyseenalaisti Suekin tutkintaan johtaneen tapauksen.

Seuran manageri Ville Kalliomäki kertoi Hämeen Sanomien haastattelussa tammikuussa 2023 olevansa tämä epäasiallisesti käyttäytynyt toimihenkilö. Seura ei nähnyt estettä, etteikö Kalliomäki voisi jatkaa seuran palveluksessa. Kalliomäen mukaan kyseessä on hänen tapansa olla vuorovaikutuksessa. "- - olen "avoin henkilö ja heitän ”läppää” asiasta kuin toisesta ronskillakin tavalla". 

Seurassa vuosina 2020–2022 pelannut Emilia Joensalo kertoi Keskisuomalaisen haastattelussa kokemastaan häirinnästä ja sanoi ottaneensa asian seurassa esille, mihin ei aluksi reagoitu mitenkään. Haastattelussa Joensalo kertoi että häntä "on kutsuttu herkkuperseeksi, kuviani on esitelty valmentajalle nenäni edessä kehuen persettäni." Seuran aktiivipelaajat kirjoittivat Kalliomäkeä puolustavan kirjoituksen. 

Helmikuussa 2023 julkisuuteen tuli tieto, että Kalliomäki käyttäytyi asiattomasti myös aiemmin, ja tilanteisiin liittyi sopimatonta koskettelua. Kaudella 2008-2009 joukkuessa pelannut Elina Salomäki kertoi haastattelussa, että Kalliomäelle oli tyypillistä kommentoida pelaajia asiattomasti. Salomäen mukaan Kalliomäki saattoi julkisesti ja kenenkään puuttumatta kommentoida pelaajien rintoja tai takapuolta. Salomäki kertoi Kalliomäen myös kosketelleen häntä sopimattomasti.

Seura päätti, että Kalliomäki jatkaa seuran palveluksessa kauden loppuun. Seurassa koettiin, että kyseessä on ajojahti. Merkittävän sponsori päättii lopettaa yhteistyösopimuksen ja Hämeenlinnan kaupunki pyysi lisäselvityksiä asiassa. Kalliomäki jätti lopulta tehtävänsä seurassa.

Kokoonpano kaudella 2023–2024

Päävalmentaja: Giovanni Torchio.

Lähteet

Aiheesta muualla 
 Seuran kotisivu

Suomalaiset lentopalloseurat
Hämeenlinnalaiset urheiluseurat
Vuonna 1993 perustetut urheiluseurat